**Gérson Cândido de Paula** (født 1967), bedre kjent som **Gérson Caçapa**, er en brasiliansk tidligere fotballspiller som spilte defensiv midtbane.

Gérson Caçapa startet karrieren hos den brasilianske toppklubben Palmeiras. I 1989 signerte han for italienske Bari, som da var nyopprykket til italiensk Serie A. Med seg til Bari var landsmannen João Paulo og argentineren Néstor Lorenzo. Gérson Caçapas første sesong for Bari var vellykket. I spann med Angelo Carbone sentralt på midtbanen, hjalp han laget til en plass midt på tabellen i seriespillet, og seier i Mitropa Cup. I hans andre sesong for Bari, hjalp han laget sikre plassen i Serie A, med tabellplassering et par plasser over nedrykksstreken. Da Bari på sommeren i 1991 hentet inn kroatene Robert Jarni og Zvonimir Boban, og engelskmannen David Platt, var det ikke lenger plass til Gérson Caçapa i utenlandskvoten på tre spillere. Gérson Caçapa ble så sendt på utlån til den tyrkiske toppklubben Fenerbahçe. 

For Fenerbahçe bekledte Gérson Caçapa en mer offensiv midtbanerolle, hvilket ga seg utslag i målprotokollen. Gérson Caçapa spilte to sesonger på utlån til Fenerbahçe. Den første scoret han 9 mål på 26 seriekamper for et lag som endte på andreplass på tabellen. Fasiten for hans andre sesong i klubben ble hele 11 mål på 29 seriekamper til tross for at laget endte året på en skuffende femteplass.

Mens Gérson Caçapa hadde tilbragt to års utlån i tyrkisk fotball, hadde Bari i mellomtiden rykket ned fra den italienske toppdivisjonen. Baris regionale erkerival Lecce hadde imidlertid rykket opp, og i 1993 valgte Baris klubbpresident Vincenzo Matarrese å sende Gérson Caçapa på utlån til Lecce. Overgangen til toppdivisjonen viste seg å bli en større utfordring enn hva Lecce klarte å håndtere. Til tross for Gérson Caçapas innsats fant laget seg ved endt sesong spikret til bunnen av tabellen, og måtte ta turen rett ned igjen til Serie B. Mens Lecce rykket ned, hadde imidlertid Bari i mellomtiden rykket tilbake opp.

Gérson Caçapa hadde en god sesong for Bari i 1994/95. Laget holdt seg i Serie A, og han spilte alle seriekampene - tredve fra start og fire som innbytter. Påfølgende sesong førte skader til at spilletiden hans ble begrenset til 22 kamper fra start. Til tross for at spissene Igor Protti og Kennet Andersson var effektive foran mål, maktet ikke laget å holde seg over nedrykksstreken. Med nedrykket til Serie B forlot Gérson Caçapa klubben i 1996.

Veien gikk videre tilbake til tyrkisk fotball, der han signerte for İstanbulspor. I 1996/97-sesongen spilte han tredve kamper og scoret syv mål for İstanbulspor, som endte på sjette plass på tabellen i tyrkisk toppdivisjon. Sesongen etter hadde han bare spilt én seriekamp for İstanbulspor før han i august 1997 vendte tilbake til brasiliansk fotball på en ettårskontrakt med Atlético Paranaense.

Referanser
----------

Eksterne lenker
---------------

* (en) Gérson Caçapa – Transfermarkt Rediger på Wikidata

* (en) Gérson Caçapa – WorldFootball.net Rediger på Wikidata

* (en) Gérson Caçapa – FootballDatabase.eu Rediger på Wikidata

* (tr) Gérson Caçapa – Mackolik.com Rediger på Wikidata

* (en) Gérson Caçapa – Tyrkias fotballforbund Rediger på Wikidata

* (en) Gérson Caçapa – Tyrkias fotballforbund Rediger på Wikidata
* (pt) Gérson Caçapa – SE Palmeiras
* (it) Gérson Caçapa – US Lecce
* (it) Gérson Caçapa – solobari.it

|  |  |
| --- | --- |
| Oppslagsverk/autoritetsdata | Prabook
 |